- Hindi News
- National
- पैरेंट्स को कलेक्टर का पत्र, खिलौना बैंक बनाएं, मासूमों के चेहरों पर मुस्कुराहट लाएं
पैरेंट्स को कलेक्टर का पत्र, खिलौना बैंक बनाएं, मासूमों के चेहरों पर मुस्कुराहट लाएं
भास्कर संवाददाता | झुंझुनूं
आंगनबाड़ीकेन्द्रों पर आने वाले जरूरतमंद परिवारों के बच्चों के जीवन में कुछ और खुशियां लाने की पहल झुंझुनूं के कलेक्टर प्रदीप कुमार बोरड़ की ओर से की जा रही है। जिले के सभी आंगनबाड़ी केन्द्रों के बच्चों को खिलौने उपलब्ध करवाने के लिए बोरड़ ने निजी स्कूलों के पांचवीं तक के बच्चों के पेरेंट्स को मार्मिक पत्र लिखा है। सोशल मीडिया के जमाने में पत्र लिखने की परंपरा समाप्त हो रही है, इसलिए यह पत्र लिखा गया है।
पत्र में कहा गया है कि वे बच्चे जो अपने खिलौने से खेल कर उन्हें अलमारी में रख चुके हैं, ऐसे खिलौने आंगनबाड़ी के बच्चों तक पहुंचाने में सहयोग करें। यह पत्र अभिभावकों के नाम है, जिसे आईसीडीएस कार्मिक स्कूलों के अध्यापकों के देंगे, अध्यापक यह पत्र बच्चों को देंगे ताकि बच्चे अपने माता-पिता तक पहुंचा सकें।
गौरतलब है कि कलेक्टर बोरड़ इससे पहले भी कई अनूठे प्रयोग कर चुके हैं। वे गांवों के स्कूलों में डिफेंस कोचिंग की तैयारी कराने पर विशेष जोर भी दे रहे हैं।
वेस्ट खिलौनों का बेस्ट उपयोग, अलमारियों से निकलेंगे खिलौने
बच्चेबड़े हो गए, वे अब बचपन के खिलौनों से नहीं बल्कि गैजेट्स से खेलने लगे हैं। इसलिए उनके पैरेंट्स ने अनुपयोगी खिलौनों को अलमारी में रख दिया था। कलेक्टर बोरड़ के पत्र के बाद वे खिलौने फिर से अलमारी से निकलेंगे। अब ये खिलौने उन बच्चों के बीच पहुंचेंगे जिन्हें इनकी ज्यादा जरूरत है, जो आर्थिक कारणों से खिलौने खरीदे नहीं पाते हैं। बैंक में आने के बाद इन्हें जरूरत के मुताबिक आंगनबाड़ी केंद्रों पर भेजा जाएगा।
आईसीडीएस के उप निदेशक वैद्य रामावतार शर्मा और कार्यक्रम अधिकारी विप्लव न्यौला ने बताया कि पिछले माह इस बारे में जिले की करीब 250 निजी स्कूलों के प्रतिनिधियों से बैठक में खिलौना बैंक का विचार साझा किया गया था। उनकी ओर से सहमति मिलने के बाद कलेक्टर ने अभिभावकों को यह पत्र लिखा है। पहले चरण में यह पत्र पांचवीं तक के बच्चों के अभिभावकों को भेजा जा रहा है, दूसरे चरण में इसे छठी से आठवीं तक के बच्चों के अभिभावकों को भेजा जाएगा। जिले में इस साल करीब पांच लाख खिलौने एकत्र करने का लक्ष्य है।
प्रिय अभिभावक,
24जनवरी को बेटी बचाओ, बेटी पढ़ाओ अभियान में जन सहभागिता के लिए जिले को राष्ट्रीय स्तर पर सम्मानित होने तथा प्रधानमंत्री द्वारा मन की बात में हमारे अभिनव प्रयास अपना बच्चा, अपना विद्यालय का उल्लेख किए जाने पर बधाई। इस पत्र के माध्यम से मैं आपसे एक अपील करना चाहूंगा। मुझे विश्वास है कि आपको यह मालूम होगा कि आंगनबाड़ी केन्द्रों पर ग्रामीण शहरी बच्चों के टीकाकरण, स्वास्थ्य जांच तथा शाला पूर्व शिक्षा प्रदान की जाती है। झुंझुनूं जिले में 1593 आंगनबाड़ी केन्द्र संचालित हैं, जिन पर 16065 बच्चों का नामांकन है। शाला पूर्व शिक्षा औपचारिक शिक्षा की सुदृढ़ नींव है। यह एक ऐसी गतिविधि है, जिसमें बच्चे खेल-खेल में ही काफी कुछ सीख सकते हैं। खिलौने बच्चों को सिखाने का एक सशक्त माध्यम है। इसलिए प्रशासन इस बात का प्रयास कर रहा है कि इन बच्चों को खिलौने उपलब्ध करवाए जाएं। इसलिए जिले में एक खिलौना बैंक की स्थापना का प्रयास आपके सहयोग से किया जा रहा है। मेरा अनुरोध है कि अपने बच्चों के काम में लिए गए खिलौने, जो अब उनके काम नहीं रहे हैं, उन्हें अपने नजदीकी आंगनबाड़ी केन्द्रों पर दे दें। ये खिलौने आपके बच्चों की स्कूलों में एकत्रित किए जाएंगे। वहां से उन्हें आईसीडीएस उप निदेशक कार्यालय के कार्मिक एकत्र कर जिले के आंगनबाड़ी केन्द्रों पर वितरित करेंगे।’ आपका,प्रदीप कुमार बोरड़, कलेक्टर, झुंझुनूं
tgl_Latn sot_Latn hin_Deva hin_Deva bho_Deva hin_Deva hin_Deva hin_Deva hin_Deva hin_Deva hin_Deva npi_Deva hin_Deva